《昼夜乐》
金朝·王哲

百炼青铜圆又小。平平正吐灵耀。向人前、相对相观，别辨容颜分晓。

好丑□妍并老少。尘凡一齐勘校。彼此假中来，怎生通内貌。

别有辉辉亲密要。焕心镜、主玄妙。偏能会、显古腾今，又能鉴、从前虚矫。

艳艳光辉宜自效。把当初、性珠返照。里面得全真，永明明了了。

作者简介：（1112—1170）咸阳人，道士，初名中孚，字允卿。熙宗天眷初应武举，改名德威，字世雄；海陵王正隆四年学道，改名，字知明，号重阳子。倜傥尚义，不拘小节，好属文，才思敏捷。学道后往来终南山一带，曾在终南县南凿穴而居。后至山东崳山全真庵。所创教派名全真道。马丹阳、丘长春、王玉阳、郝广陵、谭处端皆其弟子。